**Gemalto N.V.** on alankomaalainen holdingyhtiö yhdelle Thales Groupin seitsemästä maailmanlaajuisesta liiketoimintadivisioonasta, Thales DIS:lle (Digital Identity and Security), eli digitaalinen identiteetti ja turvallisuus, mikä kuvaa divisioonan toimialaa. Se keskittyy tietoturvaratkaisuihin ja tarjoaa turvateknisten asiakirjojen ja älykorttien ohella niihin liittyviä ohjelmistoja ja palveluita. Yhtiö valmistaa muun muassa Suomen, Ruotsin, Viron, Norjan, Tanskan, Belgian, Luxemburgin ja Singaporen passit sekä pankki- ja sim-kortteja Eurooppaan ja Aasiaan*lähde?*.

Thales Group osti Gemalton toukokuussa 2019. Yritysostoon saakka Gemalto oli maailman suurin SIM-korttien valmistaja ja valmisti (2015) noin kaksi miljardia SIM-korttia vuodessa.

Gemalto syntyi vuonna 2006 Gemplus S. A.:n ja Axalton yhdistyessä. Gemalton toimitusjohtajana toimi Philippe Vallée. Thales Groupin ostettua Gemalton hänet nimitettiin Thales DIS liiketoimintadivisioonan varatoimitusjohtajaksi. Pääkonttori sijaitsee Amsterdamissa, ja yrityksellä on tytär- ja konserniyhtiöitä ympäri maailmaa. Maailmanlaajuisesti Gemaltolla on 15 000 työntekijää, 110 myynti- ja markkinointitoimistoa, 24 tuotantolaitosta, 47 personoinnin keskusta ja 35 tutkimus- ja ohjelmistokehityskeskusta 47 maassa. Liikevaihto vuonna 2018 oli 2,969 miljardia euroa ja liikevoitto 480 miljoonaa euroa.

Suomessa toimiva Vantaan toimipiste (aiemmin *Setec Oy* ja *Gemalto Oy*) on entinen Suomen Pankin setelipaino, joka perustettiin 1885. Vuonna 1991 se yhtiöitettiin. Gemplus S. A. osti Setecin vuonna 2005. Vuonna 2020 Suomen toimipisteen nimi muutettiin Thales DIS Finland Oy:ksi.

Setec valmisti Suomen markkasetelit sekä passit ja muut turvapainotuotteet. Setec teki myös hetken euroseteleitä, kunnes niidenkin valmistus Suomessa lopetettiin. Nykyään Gemalto ei valmista Suomessa enää rahaa, vaan keskittyy passien, arvopapereiden (viisumit, lounassetelit, erinäiset todistukset jne.) ja id-korttien (pankkikortit, jäsenkortit, ajokortit ja henkilökortit) valmistamiseen ja tuotekehitykseen.

Korruptio
---------

Helmikuussa 2023 Gemalto oli oikeudellisen tutkinnan kohteena "korruptiosta" ja "rikollisesta yhdistymisestä", jotka koskivat tusinaa valtion sopimusta kuudessa Afrikan mantereen maassa..

Tietomurto
----------

Helmikuussa 2015 *The Intercept* kertoi Edward Snowdenilta haltuunsa saamiensa dokumenttien perusteella, että NSA ja GCHQ olivat murtautuneet viimeistään vuonna 2010 Gemalton verkkoon ja varastaneet salausavaimet, joita käytetään muun muassa SIM-korttien suojauksessa. GCHQ:n dokumenteissa todetaan: "menestyksekkäästi kaapattiin useita koneita, uskomme että meillä on koko heidän verkkonsa – TDSD tutkii dataa". Avainten avulla tiedustelupalvelut voisivat salakuunnella matkapuhelimia ilman operaattoreiden tai ulkomaisten viranomaisten hyväksyntää.

Yrityksen mukaan hyökkäykset kohdistuivat vain sen toimistoverkkoihin, eivätkä voineet johtaa massiiviseen salausavainten varkauteen.

Lähteet
-------

1. 1 2 3  Thales Completes Acquisition Of Gemalto To Become A Global Leader In Digital Identity And Security  4.2.2019. Thales Group. Viitattu 16.9.2020. (englanniksi)
2. 1 2 3 4 5 6  Next generation digital security - Annual Report 2018 Gemalto N.V. Viitattu 16.9.2020. (englanniksi)
3. ↑  About Gemalto: the world leader in digital security Gemalto Oy. Viitattu 17.3.2011. (englanniksi)
4. ↑  Poliisi: Yli 800 000 tarvitsee uuden passin tänä vuonna  19.1.2016. Helsingin Sanomat. Viitattu 16.9.2020.
5. ↑  Gemalto: Electronic Passport August 15, 2006 – the first ePassports for Singapore *gemalto.com*. Viitattu 20.1.2016. (englanniksi)
6. ↑  Passien, henkilökorttien ja oleskelulupakorttien hankintapäätös  6.7.2015. Poliisihallitus. Viitattu 16.9.2020.
7. ↑  Markkinaoikeus hylkäsi Poliisihallituksen hankintapäätöksestä tehdyn valituksen  29.12.2015. Poliisihallitus. Viitattu 16.9.2020.
8. ↑  Uusien passien, henkilökorttien ja oleskelulupakorttien hankintasopimus on allekirjoitettu  19.1.2016. Poliisihallitus. Viitattu 16.9.2020.
9. ↑  Gemalto toimittaa Suomen uudet biometriset passit ja henkilökortit - sopimukseen kuuluvat myös oleskelulupakortit  19.1.2016. STT Info. Viitattu 16.9.2020.
10. ↑  Gemalto toimittaa Suomen passit ja henkilökortit  20.1.2016. Print&Media. Viitattu 16.9.2020.
11. 1 2  The Great SIM Heist - How Spies Stole the Keys to the Encryption Castle  19.2.2015. The Intercept.  (englanniksi)
12. ↑  Gemalto announces future CEO succession  4.5.2016. Thales Group. Viitattu 16.9.2020. (englanniksi)
13. ↑  Philippe Vallée Thales Group. Viitattu 16.9.2020. (englanniksi)
14. ↑  Gemalto oy – turvapaino-osaamista yli 120 vuotta Gemalto.  Arkistoitu 2.8.2010. Viitattu 18.9.2010.
15. ↑  Tuomas Karvonen: CapMan myy Setecin Luxemburgiin  25.4.2005. Digitoday. Viitattu 29.7.2012.
16. ↑  Thales DIS Finland Oy Yritys- ja yhteisötietojärjestelmä. Viitattu 16.9.2020.
17. ↑  *Ote kaupparekisteristä*. Patentti- ja rekisterihallitus, kaupparekisteri, 2020.
18. ↑  Virre-tietopalvelu Patentti- ja rekisterihallitus. Viitattu 16.9.2020.
19. ↑  Henkilöstö Thales Group. Viitattu 16.9.2020.
20. ↑  Gemalto presents the findings of its investigations into the alleged hacking of SIM card encryption keys *gemalto.com*.  (englanniksi)

Aiheesta muualla
----------------

* Gemalto Oy (Arkistoitu – Internet Archive)
* Digital & Identity Services in Finland
* Henkilöstö